விமானப்படையினர் கையகப்படுத்தியுள்ள கேப்பாபுலவு பிலக்குடியிருப்பு மக்களின் நிலங்களை விடுவிக்க வேண்டும் எனக்கோரி பிலக்குடியிருப்பு மக்கள் விமானப்படைத்தளம் முன்பாக போராட்டத்தில் ஈடுபட்டு வருகின்றனர். இந்த நிலையில் குறித்த போராட்க்களத்துக்கு வருகை தந்த முல்லை மாவட்ட அரச அதிபர் ரூபாவதி கேதீஸ்வரன் மற்றும் கரைதுறைப்பற்று பிரதேச செயலாளர் குணபாலன் ஆகியோர் மக்களிடம் உங்களின் நிலங்கள் அனைத்தும் விடுவிக்கப்படும் என தெரிவித்தனர். இதில் மக்களிடம் கருத்து தெரிவித்த அரச அதிபர், சற்று முன்னர் எனக்கு மீள்குடியேற்ற அமைச்சர் சுவாமிநாதன் அவர்கள் தொலைபேசி அழைப்பை மேற்கொண்டு கேப்பாபுலவு பிலக்குடியிருப்பு மக்களின் நிலங்கள் யாவும் விடுவிக்கப்படும் என பாதுகாப்பு செயலருடன் தான் மேற்கொண்ட கலந்துரையாடலின்படி முடிவெடுக்கப் பட்டுள்ளதாகவும் எனவே இந்த தகவலை போராட்டத்தில் ஈடுபட்டு வரும் மக்களிடம் தெரிவிக்குமாறு தெரிவித்தார். இதேவேளை போராட்டத்தை கைவிட்டு செல்லுமாறும் கேட்டுக் கொண்டார். இவ்வாறு பலரின் உறுதி மொழிகளைக் கேட்டு தாம் ஏமாற்றமடைந்துள்ளதாக அம்மக்கள் கவலை வெளியிட்டுள்ளதுடன், தமது நிலத்திற்க்குள் கால்பதிக்கும் வரை நாங்கள் தமது போராட்டத்தைக் கைவிடப் போவதில்லை எனவும் அரசாங்க அதிபரிடம் தெரிவித்துள்ளனர்.